b'\n_START_ARTICLE_\nDenis Poni\xc5\xbe\n_START_SECTION_\n\xc5\xbdivljenje\n_START_PARAGRAPH_\nPo opravljeni maturi leta 1967 se je vpisal na Filozofsko fakulteto v Ljubljani, smer Primerjalna knji\xc5\xbeevnost in literarna teorija. \xc5\xa0tudij je zaklju\xc4\x8dil 1972. Leta 1974 je na mati\xc4\x8dni fakulteti opravil interdisciplinarni magisterij s podro\xc4\x8dja numeri\xc4\x8dnih estetik, 1980 je z doktorsko disertacijo z naslovom Pojav in pomen numeri\xc4\x8dnih in eksperimentalnih estetskih teorij v slovenski literaturni znanosti (COBISS) kon\xc4\x8dal doktorski \xc5\xa1tudij na Filozofski fakulteti Univerze v Novem Sadu._NEWLINE_Med letoma 1973 in 1975 je bil zaposlen kot asistent-sta\xc5\xbeist na Oddelku za svetovno knji\xc5\xbeevnost Filozofske fakultete v Ljubljani, nato je delal kot raziskovalec na In\xc5\xa1titutu za sociologijo in filozofijo Univerze v Ljubljani 1977\xe2\x80\x9379, kjer se je ukvarjal s podatkovnimi bazami in informacijskimi sistemi s podro\xc4\x8dja kulture. V letih 1979 in 1980 je bil zaposlen na Zavodu za dru\xc5\xbebeni razvoj Ljubljane. V letih 1980\xe2\x80\x9386 se je pre\xc5\xbeivljal kot svobodni knji\xc5\xbeevnik. Leta 1986 je bil habilitiran za predmet Svetovna knji\xc5\xbeevnost in teorija slovenske knji\xc5\xbeevnosti na Pedago\xc5\xa1ki fakulteti Univerze v Mariboru. Leta 1988 je postal izredni, leta 1996 pa redni profesor za zgodovino evropske in slovenske dramatike na AGRFT v Ljubljani. Bil je gostujo\xc4\x8di profesor na univerzah v Celovcu, Bielefeldu, Giessnu, predaval je tudi v Trstu, Goettingenu, Zagrebu in Novem Sadu.\n_START_SECTION_\nDelo\n_START_PARAGRAPH_\nBil je \xc4\x8dlan uredni\xc5\xa1tva Revije 2000 in Skupine 441, ki je bila jedro literarno-gledali\xc5\xa1ke skupine Pupilija Ferkeverk. Pi\xc5\xa1e liriko, v kateri prevladujeta refleksivnost in satira (Dionizove pesmi,(COBISS) 1976), dramatiko (Igra o smrti, 1977), literarnoteoretske in literarnozgodovinske spise (Slovenski jezik, literatura, ra\xc4\x8dunalniki, (COBISS) 1974), literarne kritike in publicistiko. Uredil in komentiral je ve\xc4\x8d literarnih izborov (Antologija konkretne in vizualne poezije, (COBISS) 1978), bil je tajnik eksperimentalnega gledali\xc5\xa1\xc4\x8da Pekarna (1976/77)._NEWLINE_V svojih univerzitetnih predavanjih je obravnaval predvsem zveze med literaturo in informacijsko teorijo ter teorijo verjetnosti, polliterarne zvrsti (esej, feljton), slovensko poezijo 20. stoletja, slovensko dramatiko, zveze slovenske dramatike z evropsko, teorijo tragedije, komedije in tragikomedije ter literarnoteoreti\xc4\x8dna vpra\xc5\xa1anja intertekstualnosti po obliki in vsebini.'